वतिस्ता दा जनम- मान्य ऐ जे सतीसर चा पानी निकली जाने दे बाद कश्यप रिशी दी प्रर्थना पर शिव जी ने माता सती अग्गें प्रार्थना कीती जे कश्मीर दे लोकें पशाचें दे साथें जेह्‌ड़े पाप कीते दे न उनें गी धोई टकाने तै ओ अपने आप गी घाटी च दरेआ दे रूप च जाह्‌र करै। इस पर उसने पताल च दरेआ दा रूप धारी लेआ ते शिव जी गी आखेआ जे ओ कश्मीर च ऐसी जगह् दा इंतजाम करै जिस जगह् ओ अपने आप गी जाह्‌र करै। ए सुनियै शिव जी ने नील नाग दी कुटिया दे लागै चार गिरहा दे घेरे दे इक सुराख अपने त्रिशूल कन्ने बनाई दित्ता। इस सुराख चें वितस्ता बगी निकली चार गिरहा (रस्ता) गी संस्कृत च ब्यास्ती आखदे न। चुनांचे इस लिहाज कन्ने कश्मीर च माता सती दा न वितस्ता पेई गेआ। पैह्‌ली बार जिस जगह् वितस्ता ने जनम लेआ उसदा पराना नां नील कुंड ऐ ते इयै नील कुंड अजकल वैरीनाग खुआंदा ऐ। नील नाग बी इस्सै चश्मे दा इक नां ऐ। गुनाहगारें दे गलबे दी बजह् ने वितस्ता यकायक गायब होई गेई। मगर कश्यप रिशी ने दूई बार प्रार्थना करियै जनम लैने पर मजबूर कीता ते उसने देवसर अलाके च पातरत आली जगह् जनम लैता। इत्थें बी बदकार लोकें उसी चैन नेईं लैन दित्ता ते ओ इक बारी फ्ही छपी गेई। मिन्नत-समाजत करने पर त्री बारी सती माता ने इस शर्ता पर जनम लैना मन्जूर कीता जे बाकी देवियां बी नदियें दे रूपै च कश्मीर च जनम लैंगन। चुनाचें शर्त पूरी होई ते वितस्ता ने तरिस्मा आश्रम दे कच्छ जनम लैता। इक होर मान्यता ऐ जे वितस्ता ने दूआ जनम वैथ वुत्तर (अटका वितस्ता) च लेआ।